Kobul shahridagi harbiy gospitalga kirib olgan bir necha jangari odamlarni o‘qqa tutgan. Reuters xabariga ko‘ra, hujum oqibatida 2 kishi halok bo‘lgan. Bundan oldinroq Kobuldagi harbiy kasalxona yaqinida portlash sodir bo‘lgani, xavfsizlik xizmati xodimlari va jangarilar o‘rtasida otishma boshlangani xabar qilingandi. Harbiy gospital xodimlari agentlikka bergan ma’lumotda aytilishicha, muassasa hududida oq xalat kiygan jangari bemorlardan birini va kasalxona xodimini otib tashlagan. Gospitalning boshqa chekkalarida ham otishma ovozlari yangragan. Ayni vaqtda shifoxona hududi maxsus kuchlar tomonidan o‘rab olingan. Hozircha bu hujum uchun javobgarlikni hech bir tashkilot o‘z zimmasiga olgani yo‘q.